Kommissionens beslutning

af 21. juni 2001

om godkendelse af den af Det Forenede Kongerige forelagte plan for fjernelse af alle fisk i brug, der er angrebet af infektiøs lakseanæmi (ISA), og som ligger i England, Skotland og Wales, og om ophævelse af beslutning 2001/186/EF

(meddelt under nummer K(2001) 1626)

(EØS-relevant tekst)

(2001/494/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/53/EØF af 24. juni 1993 om minimumsfællesskabsforanstaltninger til bekæmpelse af visse fiskesygdomme(1), senest ændret ved Kommissionens beslutning 2001/288/EF(2), særlig artikel 6, og

ud fra følgende betragtninger:

(1) Med henblik på bekæmpelsen af udbrud af infektiøs lakseanæmi (ISA) skal alle fisk på et sygdomsramt brug fjernes efter en plan udarbejdet af den officielle tjeneste og godkendt af Kommissionen, jf. artikel 6, litra a), første led, i direktiv 93/53/EØF.

(2) Erfaringen viser, at fjernelsen af fiskene under visse omstændigheder kan foregå over en periode, uden at det har en negativ indvirkning på bestræbelserne for at udrydde sygdommen.

(3) Ved Kommissionens beslutning 2001/186/EF er der godkendt en plan for fjernelse af fisk i tilfælde af påvisning af ISA i Skotland(3).

(4) Det Forenede Kongerige har forelagt en plan for fjernelse af fisk, der skal anvendes i tilfælde af påvisning af ISA i England og Wales.

(5) Kommissionen og medlemsstaterne har undersøgt den af Det Forenede Kongerige forelagte plan i lyset af den nuværende videnskabelige og tekniske viden.

(6) De sygdomsbekæmpende foranstaltninger, der er beskrevet i planen for fjernelse af fisk i England og Wales, er næsten de samme som i den plan, der er godkendt for Skotland. De eneste forskelle berører det geografiske anvendelsesområde og de relevante henvisninger til national lovgivning.

(7) Fjernelsen af fiskene skal gennemføres med det formål at udrydde sygdommen på de angrebne brug og at forhindre yderligere spredning af sygdommen til andre brug eller til vildpopulationen, som kan rammes af sygdommen.

(8) Beslutningen om at fjerne fiskene skal baseres på en individuel analyse af risiciene for yderligere spredning af sygdommen, herunder udbruddets alvor og andre omstændigheder, der har indvirkning på risiciene, og der skal tages hensyn til praktiske erfaringer og videnskabelige beviser.

(9) Den gennemførte undersøgelse har vist, at den forelagte plan opfylder de krav, der stilles til en sådan plan, og den bør derfor godkendes.

(10) Af hensyn til klarheden og i betragtning af, at der kan komme yderligere ændringer til Det Forenede Kongeriges planer, bør beslutningen om godkendelse af den skotske plan indarbejdes i nærværende beslutning. Beslutning 2001/186/EF bør derfor ophæves.

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

De af Det Forenede Kongerige forelagte planer for fjernelse af alle fisk på brug, der er angrebet af infektiøs lakseanæmi (ISA), og som ligger i England, Skotland og Wales, godkendes.

Artikel 2

Beslutning 2001/186/EF ophæves.

Artikel 3

Denne beslutning er rettet til medlemsstaterne.

Udfærdiget i Bruxelles, den 21. juni 2001.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 23. Direktivet er ændret ved akten vedrørende Finlands, Sveriges og Østrigs tiltrædelse.

(2) EFT L 99 af 10.4.2001, s. 11.

(3) EFT L 67 af 9.3.2001, s. 80.